Kamenín

Kamenín (historicky , , ) je obec na Slovensku v okrese Nové Zámky.

Polohopis 
Obec sa rozkladá vo východnej časti Podunajskej pahorkatiny na pravom brehu rieky Hron, ktorý v priestore severne od obce meandruje s mŕtvym ramenom. Na juh od obce sa rozkladá národná prírodná rezervácia Kamenínske slanisko. Východná časť katastra obce na ľavom brehu Hrona je zalesnená, najvyšší bod je kóta 289 m.n.m. na hranici katastra s pohraničnou obcou Salka.

Dejiny 
V obci a jej okolí, najmä na ploche pri toku rieky Hron smerom k obci Pavlová, sa konali v záverečnej fáze druhej svetovej vojny pri prechode frontu medzi januárom a marcom 1945 urputné boje medzi vojskami Tretej ríše a Červenej armády, kedy boli nemecké vojská vyše mesiaca schopné zdržiavať sovietsky postup, no neuspeli v postupe smerom na východ. Bitka pri Kameníne je najväčšou tankovou bitkou v histórii Slovenska, nemecká armáda tu nasadila približne 400 tankov. Počas bojov zahynulo asi 130 obyvateľov obce (spolu s asi 5000 vojakmi na oboch stranách) a bolo zničených 80% domov v obci vrátane veže kostola.

Obyvateľstvo 
Pri Sčítaní obyvateľov, domov a bytov v roku 2011 sa v obci z 1523 obyvateľov sa 77,4% prihlásilo k maďarskej, 16,4% ku slovenskej a 1,9% k rómskej národnosti. Predominantne je obec katolícka, ku rímskokatolíckej cirkvi, sa hlási 80,9% obyvateľov, 1,4% ku reformovanej cirkvi a 4,1% je bez vyznania. V obci do druhej svetovej vojny žilo aj židovské obyvateľstvo. Obyvatelia obce sú tradične vinohradníci.

Kultúra a zaujímavosti

Pamiatky 
 Rímskokatolícky kostol Nanebovstúpenia Pána, jednoloďová baroková stavba so segmentovým ukončením presbytéria a vežou tvoriacou súčasť jej hmoty, z roku 1755. Počas bitky o Kamenín sa veža vinou ostreľovania prepadla do hlavnej lode a kostol bol ťažko poškodený. Interiér kostola je zaklenutý pruskou klenbou. Nachádza sa tu oltár v štýle luiséz s maľovanou iluzívnou architektúrou z polovice 18. storočia s mladším obrazom Nanebovstúpenia Pána zo začiatku 20. storočia. Kazateľnica je rokoková z druhej polovice 18. storočia, luisézna krstiteľnica pochádza z rovnakého obdobia. Fasády kosotla sú členené lizénami a segmentovo ukončenými oknami. Priečelie je členené pilastrami, veža vyrestá zo štítového priečelia vo forme rizalitu. Je členená liénami a ukončená korunnou rímsou s terčíkom a ihlancovou helmicou.

 Hrádok Várhegy, archeologická lokalita z obdobia neolitu (asi do 3000 pred Kr.). 

 Krypta rodiny Paksiovcov, posledný z rodu, Pál Paksi, tu bol pochovaný v roku 1923. Nachádza sa na miestnom cintoríne.

 Socha sv. Vendelína

 Pamätník SNP, pripomínajúci boje v blízkosti obce v roku 1945, modernistická architektúra z roku 1985. Nachádza sa na ľavom brehu Hrona juhovýchodne od obce. Pamätník sa skladá z betónovej konštrukcie a vystaveného sovietskeho tanku T-34, hoci ide o neskorší model, než aký tu bojoval v roku 1945.

Doprava 
Cez obec prechádza cesta I. triedy 76 zo Štúrova do Hronského Beňadiku a tiež železničná trať č. 152 zo Štúrova do Levíc.

Referencie

Literatúra 
 Sztyahula: V obrazoch fotografií Kamenína. - 1. - Nové Zámky : AZ PRINT, ISBN 978-80-88729-20-4

Iné projekty

Externé odkazy 
 Oficiálna stránka obce

 
Obce okresu Nové Zámky